มิสแกรนด์อินเตอร์เนชันแนล (บริษัท)

**บริษัท มิสแกรนด์ อินเตอร์เนชั่นแนล จำกัด (มหาชน)** () เป็นกลุ่มบริษัทในประเทศไทยที่ก่อตั้งโดยณวัฒน์ อิสรไกรศีล โดยมีสำนักงานใหญ่ในกรุงเทพมหานคร บริษัทประกอบธุรกิจในหลายด้านทั้งโฆษณา, เครื่องสำอาง, การบันเทิง, การจัดงาน, ผลิตภัณฑ์เพื่อสุขภาพ, อาหารแปรรูป และการจัดการศิลปิน โดยต่อยอดจากการประกอบธุรกิจการประกวดความงาม และขยายออกมาทำธุรกิจข้างต้นตั้งแต่ช่วงปลายคริสต์ทศวรรษ 2010 ก่อนเข้าจดทะเบียนในตลาดหลักทรัพย์ เอ็ม เอ ไอ เมื่อวันที่ 14 ธันวาคม พ.ศ. 2566 ปัจจุบันเป็นเจ้าของลิขสิทธิ์การประกวดความงาม 3 เวที ได้แก่ มิสแกรนด์อินเตอร์เนชันแนล, มิสแกรนด์ไทยแลนด์ และมิสยูนิเวิร์สไทยแลนด์

## ประวัติ
**บริษัท มิสแกรนด์ อินเตอร์เนชั่นแนล จำกัด** ก่อตั้งเมื่อวันที่ 6 พฤศจิกายน พ.ศ. 2556 ด้วยทุนจดทะเบียน 1,000,000 บาท โดยมีณวัฒน์ อิสรไกรศีล เป็นประธานเจ้าหน้าที่บริหาร เขาเคยเป็นผู้จัดรายการและพิธีกรโทรทัศน์ ซึ่งเคยเป็นผู้จัดเวทีการประกวดมิสไทยแลนด์เวิลด์ภายใต้การดูแลของเทโร เอ็นเตอร์เทนเม้นท์ หลังจากเขาได้ยุติบทบาทดังกล่าว ณวัฒน์ได้เซ็นสัญญาพันธมิตรทางธุรกิจกับสถานีโทรทัศน์สีกองทัพบกช่อง 7 ก่อตั้งเวทีการประกวดระดับประเทศในชื่อมิสแกรนด์ไทยแลนด์ ในช่วงกลางปี พ.ศ. 2556 และต่อมาก็ได้ก่อตั้งเวทีระดับนานาชาติในชื่อมิสแกรนด์อินเตอร์เนชันแนล โดยทั้ง 2 เวทีอยู่ภายใต้การดูแลของบริษัท มิสแกรนด์ อินเตอร์เนชั่นแนล จำกัด โดยตรง

นอกเหนือจากธุรกิจการประกวดความงาม ทางบริษัทก็ได้ทำการขยายตัวไปทำธุรกิจในด้านอื่น ได้แก่ อุตสาหกรรมอาหารแปรรูป และเครื่องสำอาง ในปี พ.ศ. 2561 และธุรกิจบริหารจัดการศิลปิน ในปีพ.ศ. 2562 ซึ่งส่งผลให้บริษัทได้เพิ่มทุนจดทะเบียนเป็น 50 และ 75 ล้านบาท ในปี พ.ศ. 2563 และ พ.ศ. 2565 ตามลำดับ

ในวันที่ 15 มิถุนายน พ.ศ. 2565 บริษัทได้ทำการจดทะเบียนแปรสภาพเป็นบริษัทมหาชนจำกัด ในชื่อ **บริษัท มิสแกรนด์ อินเตอร์เนชั่นแนล จำกัด (มหาชน)** () ด้วยทุนจดทะเบียน 105 ล้านบาท และได้ยื่นแบบแสดงรายการข้อมูลและร่างหนังสือชี้ชวนเพื่อเข้าสู่กระบวนการระดมทุนสาธารณะในรูปแบบการเสนอขายหุ้นครั้งแรกให้แก่สาธารณชน (IPO) เมื่อวันที่ 30 มกราคม พ.ศ. 2566 เพื่อจดทะเบียนซื้อขายในตลาดหลักทรัพย์ เอ็ม เอ ไอ ในเวลาต่อมาบริษัทได้รับสิทธิ์ในการเข้าบริหารโชว์ ดีซี ฮอลล์ ซึ่งเป็นศูนย์ประชุม และโรงละครอเนกประสงค์ ภายในศูนย์การค้าโชว์ ดีซี (ต่อมาเปลี่ยนชื่อเป็น บราโว บีเคเค) เป็นระยะเวลา 20 ปีตามสัญญาเช่าที่ดินของศูนย์การค้า และได้ทำการเปลี่ยนชื่อเป็น **เอ็มจีไอ ฮอลล์** () โดยมีพิธีเปิดอย่างเป็นทางการในวันที่ 21 กุมภาพันธ์ พ.ศ. 2566 นอกจากนี้บริษัทยังได้เป็นพันธมิตรกับคาร์มาร์ทในการก่อตั้งบริษัทลูก ซึ่งได้แก่ บริษัท เคเอ็มจีไอ จำกัด ในช่วงเดือนกุมภาพันธ์ พ.ศ. 2566 เพื่อทำธุรกิจเครื่องสำอางโดยเฉพาะ

บมจ.มิสแกรนด์ อินเตอร์เนชั่นแนล ได้ดำเนินการระดมทุนสาธารณะในรูปแบบการเสนอขายหุ้นครั้งแรกให้แก่สาธารณชน จำนวน 60,000,000 หุ้น คิดเป็นสัดส่วน 28.57% ของหุ้นทั้งหมด ที่ราคาหุ้นละ 4.95 บาท รวมมูลค่าเสนอขายจำนวน 297,000,000 บาท เมื่อวันที่ 4, 6 และ 7 ธันวาคม พ.ศ. 2566 และได้เข้าจดทะเบียนและเริ่มซื้อขายในตลาดหลักทรัพย์ เอ็ม เอ ไอ เมื่อวันที่ 14 ธันวาคม ต่อมาทางบริษัทได้ร่วมมือกับติ๊กต็อกช็อปในการทำธุรกิจประเภทการจัดการดูแลเครือข่าย (MCN) ให้กับเน็ตไอดอลภายในแอปพลิเคชันติ๊กต็อก ซึ่งได้ทำการเปิดตัวรูปแบบธุรกิจครั้งแรกในวันที่ 26 ธันวาคม

วันที่ 19 กุมภาพันธ์ พ.ศ. 2567 ตลาดหลักทรัพย์แห่งประเทศไทยได้สั่งให้หยุดพักการซื้อขายหุ้น MGI ในตลาดหลักทรัพย์ เอ็ม เอ ไอ (ขึ้นเครื่องหมาย P) เมื่อวันที่ 20 กุมภาพันธ์ เนื่องจากสภาพการซื้อขายผิดปกติ ทำให้หุ้น MGI เป็นหุ้นที่ถูกขึ้นเครื่องหมายนี้เป็นตัวแรกของประเทศไทย นอกจากนี้ยังถูกขึ้นเครื่องหมาย P เป็นรอบที่ 2 เมื่อวันที่ 23 กุมภาพันธ์ และรอบที่ 3 เมื่อวันที่ 28 กุมภาพันธ์

ในเดือนเมษายน พ.ศ. 2567 ทางบริษัทได้ร่วมมือกับบริษัท สบาย เทคโนโลยี จำกัด (มหาชน) โดยการถือหุ้น SABUY จำนวน 30 ล้านหุ้น ซึ่งเป็นจำนวนเงิน 135 ล้านบาทในราคาหุ้น 4.5 บาท ซึ่งถือเป็นสัดส่วนหุ้นในร้อยละ 1.7 พร้อมกับเซ็นสัญญาซื้อขายน้ำพริกตรานางงามจำนวน 100,000 กระปุกเพื่อนำไปออกจำหน่ายในตู้ Sabuy Vending Plus ซึ่งเป็นตู้จำหน่ายสินค้าอัตโนมัติ

วันที่ 18 ตุลาคม พ.ศ. 2567 บริษัทได้ย้ายสำนักงานใหญ่ไปตั้งอยู่ที่อาคารเลขที่ 1751 ถนนศรีวรา แขวงพลับพลา เขตวังทองหลาง กรุงเทพมหานคร ซึ่งใช้งบประมาณในการปรับปรุงอาคารนี้จำนวน 250 ล้านบาท

ต่อมาเมื่อวันที่ 17 กุมภาพันธ์ พ.ศ. 2568 คณะกรรมการบริษัทได้อนุมัติเข้าซื้อลิขสิทธิ์การประกวดมิสยูนิเวิร์สไทยแลนด์ จากเจเคเอ็น โกลบอล คอนเทนต์ ซึ่งเป็นบริษัทย่อยของเจเคเอ็น โกลบอล กรุ๊ป ที่เป็นเจ้าของร่วมขององค์กรนางงามจักรวาล เป็นระยะเวลา 5 ปี ด้วยมูลค่า 180,000,000 บาท ทำให้เป็นผู้ถือลิขสิทธิ์มิสยูนิเวิร์สไทยแลนด์แทนบริษัท ทีพีเอ็น โกลบอล จำกัด ไปโดยปริยาย และหลังจากนั้นเมื่อวันที่ 6 มีนาคม พ.ศ. 2568 บริษัทยังประกาศว่าได้รับสิทธิ์ในการจัดการประกวดนางงามจักรวาล 2025 ที่ประเทศไทยในฐานะเจ้าภาพทั้งหมด

ต่อมาเมื่อวันที่ 24 เมษายน พ.ศ. 2568 คณะกรรมการบริษัทได้อนุมัติให้จองซื้อหุ้นเพิ่มทุนของบริษัท เจเคเอ็น โกลบอล กรุ๊ป จำกัด (มหาชน) (JKN) จำนวน 100,000,000 หุ้น ที่ราคาหุ้นละ 0.50 บาท คิดเป็นมูลค่ารวมทั้งสิ้น 50,000,000 บาท และณวัฒน์ยังได้รับข้อเสนอให้ซื้อหุ้นสามัญเพิ่มทุนของเจเคเอ็นอีกจำนวนระหว่าง 100,000,000–300,000,000 หุ้น รวมมูลค่าประมาณ 50,000,000–150,000,000 บาท แยกออกจากที่มิสแกรนด์ อินเตอร์เนชั่นแนล ที่จองซื้อไว้อีกด้วย รวมถึงอนุมัติให้ต่ออายุสัญญาการถือลิขสิทธิ์การประกวดมิสยูนิเวิร์สไทยแลนด์ที่ทำกับเจเคเอ็น โกลบอล คอนเทนต์ เพิ่มอีก 4 คราว คราวละ 5 ปี รวมระยะเวลาที่ต่อสัญญาทั้งหมด 20 ปี และรวมระยะเวลาการถือลิขสิทธิ์มิสยูนิเวิร์สไทยแลนด์ทั้งหมดเพิ่มเป็น 25 ปี

วันที่ 10 พฤศจิกายน พ.ศ. 2568 บริษัท มิสแกรนด์ อินเตอร์เนชั่นแนล จำกัด (มหาชน) ได้แจ้งยกเลิกการจองซื้อหุ้นสามัญเพิ่มทุนของ บริษัท เจเคเอ็น โกลบอล กรุ๊ป จำกัด (มหาชน) ต่อตลาดหลักทรัพย์ฯ

ในวันที่ 4 ธันวาคม 2568 ได้มีการประกาศจัดการประกวดเวทีใหม่ในชื่อ **[[เอ็มจีไอออลสตาร์]]** ().

## ผู้ถือหุ้นรายใหญ่
เมื่อก่อตั้งบริษัท ณวัฒน์ อิสรไกรศีล ประธานเจ้าหน้าที่บริหาร และรัชพล จันทรทิม รองประธานเจ้าหน้าที่บริหาร เป็นผู้ถือหุ้นรวมร้อยละ 99.99 แต่ได้ลดลงเหลือเพียงร้อยละ 71.42 หลังจากเสร็จสิ้นกระบวนการระดมทุนสาธารณะในรูปแบบการเสนอขายหุ้นครั้งแรกให้แก่สาธารณชน (IPO) ในช่วงปลายปี พ.ศ. 2566

ด้านล่างเป็นรายชื่อผู้ถือหุ้น ณ วันที่ 8 ธันวาคม พ.ศ. 2566 หลังจากเสร็จสิ้นกระบวนการ IPO แล้ว

## ดูเพิ่ม

* มิสแกรนด์อินเตอร์เนชันแนล
* มิสแกรนด์ไทยแลนด์
* มิสยูนิเวิร์สไทยแลนด์

## อ้างอิง

## แหล่งข้อมูลอื่น
*

หมวดหมู่:บริษัทไทยที่ก่อตั้งในปี พ.ศ. 2556
หมวดหมู่:การเสนอขายหุ้นครั้งแรกให้แก่สาธารณชนในปี พ.ศ. 2566